
הכנסת העשרים
מושב שני
<פרוטוקול מס' 261>
מישיבת ועדת החוקה, חוק ומשפט
יום רביעי, כ"ח בתמוז התשע"ו (03 באוגוסט 2016), שעה 8:45
<סדר היום:>
<הצעת חוק המפלגות (תיקון מס' 20) (כיסוי גירעון לאחר תקופת הבחירות המקדימות), התשע"ו-2016 (כ/657)– הכנה לקריאה שנייה ושלישית.>
נכחו:

<חברי הוועדה:> 
ניסן סלומינסקי – היו"ר
אוסאמה סעדי

<מוזמנים:> 
	עמי ברקוביץ
	–
	משרד המשפטים

	חובב ינאי
	–
	המשמר החברתי


לרשימת השדלנים שנכחו בדיון – ראו בקישור זה.

<ייעוץ משפטי: >
סיגל קוגוט
ניצן רוזנברג
<מנהל/ת הוועדה:>
אסף פרידמן
<רישום פרלמנטרי:>
ירון קוונשטוק
<הצעת חוק המפלגות (תיקון מס' 20) (כיסוי גירעון לאחר תקופת הבחירות המקדימות), התשע"ו-2016 (כ/657) – הכנה לקריאה שנייה ושלישית>
<היו"ר ניסן סלומינסקי:>
בוקר טוב, אנחנו פותחים את ישיבת ועדת החוקה. בוקר טוב, אנשי הממלכה.

<עמי ברקוביץ:>
תודה רבה.

<היו"ר ניסן סלומינסקי:>
אני רואה שאתה צמוד אלינו, ואנחנו שמחים על זה.

אנחנו דנים בהצעת חוק המפלגות (תיקון מס' 20) (כיסוי גירעון לאחר תקופת הבחירות המקדימות), התשע"ו-2016. הצעת החוק הזו נדונה, אפשר להגיד, לעומק ובאריכות לקראת קריאה ראשונה. רק שמאחר שקריאה ראשונה הייתה, נדמה לי, לפני כשבוע - - -
<סיגל קוגוט:>
אתמול.

<היו"ר ניסן סלומינסקי:>
לא, זה נדון במליאה אתמול.

<סיגל קוגוט:>
אה, ההכנה. ביום שני שעבר.
<היו"ר ניסן סלומינסקי:>
ביום שני שעבר היא נדונה בוועדה באריכות. ואתמול היא עלתה למליאה, והמליאה ברוב גדול לאחר דיון מעמיק אישרה את זה בקריאה ראשונה. אז אני חושב שאנחנו פטורים מלדון.

<סיגל קוגוט:>
אקרא - - - להצביע.

<היו"ר ניסן סלומינסקי:>
אבל בכל אופן אגיד מילה אחת כן בנושא הזה, כי כאן נוצר עיוות. מה שקורה היום, שאדם שיש לו גירעון – הוא לא חרג מתקרת התקציב, אבל יש לו גירעון, והוא חייב תוך חצי שנה להשלים את זה. ובגין הגירעון הוא גם מקבל קנס בדרך כלל. והאיש גם השלים את הגירעון והכול בסדר. אבל יש עוד דבר שמופיע בחוק, שהגירעון הזה נחשב לו כמינוס לגבי הפריימריז הבא, אם הוא מתמודד. הייתי הגון וחיכיתי שתגיע. אני מקווה שזה יהיה בסדר. יכולתי כבר להצביע. אז אני מקווה שזה יהיה בסדר, אחרת אצטרך לעשות גיוס.
<אוסאמה סעדי (הרשימה המשותפת):>
תעשה גיוס.

<היו"ר ניסן סלומינסקי:>
בכל אופן, אז הדבר הנוסף שקיים בחוק, שהוא מאוד משונה, שאותו גירעון שהוא צבר, למרות שהוא שילם אותו והחזיר והכול, בפריימריז הבא, אם אותו אחד יתמודד לחבר כנסת, אז מתקרת ההוצאה שמותרת לכל אחד מחברי הכנסת, הוא יהיה חריג, וזה ירד מהתקרה הזאת, כלומר שהוא מתחיל בנתוני התחלה פחותים מכל האחרים. אין שום קשר, אין שום סיבה.
והמבקר בדוחותיו על הפריימריז כתב כמה וכמה פעמים שזה דבר לא מובן, לא ראוי ולא טוב, וזה פוגע בחופש שניתן - -
<סיגל קוגוט:>
בזכות להיבחר.
<היו"ר ניסן סלומינסקי:>
- - בזכות להיבחר של כל אחד מחברי הכנסת, שפתאום הוא מבקש בשונה ונמוך יותר מכל אחד אחר. והוא מבקש וממליץ מחברי הכנסת לשנות את הדבר הזה.
ולכן קמנו, איך כתוב, כגבר, והחלטנו לטפל בזה. ואכן, כפי שאמרתי קודם, גם הוועדה הזו בשבוע שעבר אישרה את זה. גם המליאה ברוב גדול מאוד אישרה את זה אתמול.
<עמי ברקוביץ:>
הבאנו את זה גם לוועדת השרים ביום ראשון, והיא תמכה.
<היו"ר ניסן סלומינסקי:>
גם ועדת השרים. למרות שוועדת השרים בדרך כלל לא מתערבת בנושאים שקשורים לבחירות של הכנסת, בכל אופן בנושא הזה היא תמכה בזה גם, כי זה באמת רצוי וחשוב. וזהו. אז לכן אנחנו רוצים לאשר את זה עכשיו לקראת שנייה ושלישית.
<אוסאמה סעדי (הרשימה המשותפת):>
שאלה לסיגל: למה מבטלים את העונשים?
<סיגל קוגוט:>
לא מבטלים. אסביר.
<אוסאמה סעדי (הרשימה המשותפת):>
רק אם משיתים קנס בגובה החריגה.

<סיגל קוגוט:>
לא, הקנס זה דווקא תוספת. הדבר היחיד שמשנים זה רק את הגריעה מהתקרה בפעם הבאה. כל היתר זה נשאר אותו דבר, להיפך עם חיזוקים ממבקר המדינה. אסביר את זה תיכף כשאקרא את זה. כלומר, לא גורעים בחוק.
<אוסאמה סעדי (הרשימה המשותפת):>
כותבים לי שהסעיף המרכזי בהצעת החוק עניינו שינוי הסנקציה על חריגה בניהול הכספים של מועמד בפריימריז.
<סיגל קוגוט:>
רק את הסנקציה שקשורה - - - 

<אוסאמה סעדי (הרשימה המשותפת):>
ההצעה מבקשת לשנות את הסנקציה כך שהקנס על החריגה יהיה בגובה החריגה עצמה. ההצעה מבטלת למעשה את החוק הקיים, שקובע שעונש מאסר או קנס כספי יוטל על מפרי החוק.
<סיגל קוגוט:>
זה לא נכון.
<היו"ר ניסן סלומינסקי:>
הנה, היא תקריא את ההצעה.

<סיגל קוגוט:>
אקריא ואסביר. זה טעות.
<אוסאמה סעדי (הרשימה המשותפת):>
אני זוכר שאמרתי בקריאה הראשונה, שאין לנו פריימריז, כך שאין לנו את כל הבעיות האלה. ואמרנו גם שהעמדה העקרונית שלנו, וגם הבהרנו את זה אתמול במליאה, שאנחנו נגד השיטה הזאת של הפריימריז, שמחייבת כל מועמד, כמו כבוד היושב-ראש, שהוא צריך לחרוש ולגייס כספים מאנשים פרטיים, וזה פתח לשחיתות ולקשר בין שלטון להון. שמענו ושומעים על כל מה שיש, גם תרומות גדולות פרטיות.
<היו"ר ניסן סלומינסקי:>
יש תקרה שאסור לעבור אותה.
<אוסאמה סעדי (הרשימה המשותפת):>
יש תקרה, אבל בכל זאת אנחנו שומעים ש - - -

<היו"ר ניסן סלומינסקי:>
ובחלק גדול מהמקומות, כולל היושב-ראש שלך, הוא הוציא מכיסו. מכיסי שילמתי, כדי לא לפנות לאותם גבירים שאתה מדבר עליהם.
<אוסאמה סעדי (הרשימה המשותפת):>
קיבלתי את זה, ולכן אני מבקש את התייחסות הוועדה - -

<סיגל קוגוט:>
זה לא נכון. אסביר את זה.
<אוסאמה סעדי (הרשימה המשותפת):>
- - שלמעשה ההצעה הנוכחית, כי לא ראיתי בקריאה הראשונה את הדבר הזה.

<היו"ר ניסן סלומינסקי:>
הוא לא קיים.

<סיגל קוגוט:>
זה לא נכון, זה לא נכון. לא, אסביר.
<היו"ר ניסן סלומינסקי:>
אוקיי, אז אתן לסיגל. אבל רק שנייה, רצית לומר משהו, ידידי?

<אוסאמה סעדי (הרשימה המשותפת):>
אתה מהמשמר, נכון?

<חובב ינאי:>
חובב ינאי מהמשמר החברתי.

<אוסאמה סעדי (הרשימה המשותפת):>
נו, אז בוא, כי קיבלתי את זה מכם.

<חובב ינאי:>
בהצעת החוק מתייחסים בעיקר לשאלה של הגרירה של החריגה לבחירות הבאות, שאגב הביטול של זה הוא ביטול שנוי במחלוקת, לפחות אצלנו, אנחנו לא רוצים לעודד חברי כנסת מועמדים לפריימריז לחרוג. 

אבל הנושא המוזר ביותר זה דווקא הסעיף האחרון בהצעת החוק, שבכל רשימת הסנקציות שנמצאת בחוק המפלגות, בהצעת החוק המוצעת הסנקציה היא מוזרה וחריגה, כי היא קובעת שהקנס יהיה כגובה הגירעון, בניגוד לכל הסעיפים האחרים בחוק המקורי, שמטילים את האחריות לקבוע את הקנס למבקר המדינה או לפי חוק העונשין. ושינוי הסנקציה הזאת הוא מוזר ביותר, הוא עלול לפתוח לשחיתות מפלגתית.
<אוסאמה סעדי (הרשימה המשותפת):>
חובב, איפה מבטלים את הסנקציה?
<סיגל קוגוט:>
איפה מבטלים את הסנקציות?

<חובב ינאי:>
בעצם בזה שבסעיף 3, שכתוב: לא כיסה גירעון בשל מימון התמודדותו בבחירות המקדימות כאמור בסעיף 28ב(ה) – סכום שגובהו כסכום הגירעון. החלק האחרון של הסעיף הוא בעצם החריג בסעיף 28ב(ה).
<היו"ר ניסן סלומינסקי:>
אוקיי.

<סיגל קוגוט:>
טוב, אסביר את זה. התכוונו בסך הכול להגדיל סנקציות, ומשום מה זה מפורש כאילו אנחנו מקטינים סנקציות.
<אוסאמה סעדי (הרשימה המשותפת):>
אולי אפשר מבלי לפגוע - - -
<סיגל קוגוט:>
לא, זה לא צריך.

<היו"ר ניסן סלומינסקי:>
לא צריך, וגם המבקר ביקש שנשאיר את זה כך.
<סיגל קוגוט:>
לא, זה כתוב טוב, ואסביר את זה.

<היו"ר ניסן סלומינסקי:>
וגם המבקר ביקש, לקראת הישיבה היום, הוא אמר: אני לא מגיע, אבל בתנאי שתשאירו את הנוסח כפי שהוא, אל תשנו אותו.

<חובב ינאי:>
לפי בירור קצר שעשינו את הסעיף הזה הם לא מכירים.
<סיגל קוגוט:>
אנחנו יכולים להסביר את זה?

<היו"ר ניסן סלומינסקי:>
כן.

<סיגל קוגוט:>
אוקיי. אקרא ואסביר דבר דבר.

	תיקון סעיף 28ב
	1.
	בחוק המפלגות בסעיף 28ב(ה) –

	
	
	(1)
במקום "שבשלו לא חרג" יבוא "אף אם בשלו לא חרג";


זו הבהרה בעברית שסעיף הגירעון חל בין אם אדם חרג מתקרת ההוצאות ובין אם לא. ברור שאין כאן שום חסינויות.

	
	
	(2)
במקום "שישה חודשים" יבוא "חמישה חודשים";


זה סעיף שנועד לתמרץ אדם להחזיר את הגירעון יותר מהר.
<אוסאמה סעדי (הרשימה המשותפת):>
לקצר. זה אין לנו בעיה.
<היו"ר ניסן סלומינסקי:>
ולא רק זה. המבקר ביקש בגלל הדוחות שלו.

<סיגל קוגוט:>
וגם מבקר המדינה יוכל לכלול בדוחות שלו את המידע על הגירעון, כי ייצא סנכרון יותר טוב עם הדוחות של מבקר המדינה.
	
	
	(3)
במקום הסיפה החל במילים "ויראו שימוש" יבוא "ואולם לעניין סעיף 28ו יראו תרומות כאמור כתרומה במסגרת הבחירות המקדימות הבאות.".


כלומר כאן יש את הסעיף שמחד גיסא אומר שלא אפגע לך בתקרת ההוצאות וההכנסות, אבל מאידך גיסא אני לא מקלה על תורם בשום צורה. תורם לא יכול לתרום בשתי מערכות בחירות יותר מפעמיים. ואם אחרי התקופה הוא יתרום את התרומה שמותר לו לתרום לחבר כנסת, שזה היום כ-11,000 שקלים, לא יוכלו לפנות אליו שוב לקראת הבחירות, אלא רק אם אדם מתמודד לראש ממשלה להשלמת סכומים.
<אוסאמה סעדי (הרשימה המשותפת):>
זאת אומרת בשתי תקופות הוא יכול - - -

<היו"ר ניסן סלומינסקי:>
רק פעמיים.

<סיגל קוגוט:>
שתי פעמים.

<אוסאמה סעדי (הרשימה המשותפת):>
בשלוש – הוא לא יכול כבר בפעם השלישית.
<סיגל קוגוט:>
לא, אני אומרת שבשתי מערכות בחירות, גם אם אתה מכסה גירעון, הגירעון לא מאפשר לאדם לתרום שלוש פעמים. עדיין הוא תורם פעמיים. ומי שלוקח ממנו את הכסף בהתחלה מבזבז אותו בעצם לקראת הסוף. כלומר, יש תמריץ לבן-אדם לא לרוץ סתם לבקש תרומות, בגלל שאם הוא רק יכסה גירעון לא יישארו לו – כלומר, יש פה מספיק תמריצים - - -
<היו"ר ניסן סלומינסקי:>
מי שתרם לי כסף כדי לכסות את הגירעון, תלוי בסכומים, הוא לא יוכל לתרום לי לפריימריז הבא, אלא אם כן הוא תרם נניח חצי מהסכום עכשיו, אז הוא יכול - - -

<סיגל קוגוט:>
רק השלמת סכום. כלומר, אנחנו שומרים על טוהר המידות, שזה דבר מאוד מאוד חשוב. אנחנו רוצים להקל עם הזכות לבחור ולהיבחר, אבל לא לפגוע חלילה בטוהר המידות.

	תיקון סעיף 28כב
	2.
	בסעיף 28כב לחוק העיקרי, אחרי סעיף קטן (ג) יבוא:

	
	
	"(ד)
היה למועמד גירעון בשל מימון התמודדותו בבחירות מקדימות כאמור בסעיף 28ב(ה), ימסור למבקר המדינה, עם כיסוי הגירעון, דוח על כיסויו, שבו יפרט את המקורות לכיסוי הגירעון ואת המועד שבו כוסה."


כלומר, זו חובה חדשה. כשאדם מכסה את הגירעון בתקופה שאחרי, הוא צריך להודיע על זה למבקר המדינה. זה שוב משהו שנועד לסגור את הדיווח ואת השקיפות, ולתרום לתואר המידות.
	תיקון סעיף 28כה1
	3.
	בסעיף 28כה1(א) לחוק העיקרי, אחרי פסקה (7) יבוא:

	
	
	"(8)
לא כיסה גירעון בשל מימון התמודדותו בבחירות מקדימות כאמור בסעיף 28ב(ה) – סכום שגובהו כגובה הגירעון."


מה עשינו פה? הוספנו – לא שללנו ולא קיצצנו, אלא רק הוספנו עוד סנקציה. היום, ואת זה לא שינינו, אי כיסוי גירעון היא עבירה פלילית. והדבר הזה נותר בעינו. בסעיף 28כו: מי שעשה אחת מאלה דינו מאסר שלוש שנים או קנס, כאמור ב-61(א)(4), שזה כמעט 300,000 שקל היום קנס.
<אוסאמה סעדי (הרשימה המשותפת):>
אז זה נשאר?

<סיגל קוגוט:>
נשאר. תראו בסעיף 28, בסעיף הזה, סעיף קטן (2): לא כיסה גירעון בניגוד להוראות סעיף 28ב(ה). כלומר, העבירה הפלילית נותרת בעינה. היום רצינו להחמיר את הסנקציות שאפשר להטיל. בנוסף לעבירה הפלילית, היום מבקר המדינה - - 
<אוסאמה סעדי (הרשימה המשותפת):>
מה הוא יכול? איזה סנקציות הוא יכול להטיל?
<סיגל קוגוט:>
- - יכול להטיל כל מיני סוגים של סנקציות. עד היום לא היה לו סעיף מיוחד להטלת סנקציה על גירעון, אז הוא היה יכול רק דרך הסעיף של לא קיים את הנחיות מבקר המדינה, שזו סנקציה נמוכה. החלטנו, בנוסף לעבירה הפלילית, לאפשר בצורה ישירה למבקר המדינה להטיל סנקציה על הגירעון, ולא להצטרך בשביל זה סעיף עקיף של לא קיים את הוראות מבקר המדינה.
ולכן כל החוק הזה – כל החוק הזה – חוץ מעצם ההקלה בעניין תקרת ההכנסות וההוצאות, האיזונים הם שיש בו טיפה החמרות. 
<היו"ר ניסן סלומינסקי:>
סיגל, הוא חייב לתת סכום או עד?

<סיגל קוגוט:>
הוא לא חייב. זה עד.
<היו"ר ניסן סלומינסקי:>
בטוח שזה עד?

<סיגל קוגוט:>
עד.

<אוסאמה סעדי (הרשימה המשותפת):>
שאבין, השינוי הוא שכאילו מקצרים עכשיו במקום שישה – חמישה. וכאילו עכשיו אומרים שהתקרה הוא יכול להשלים, אבל זה בא על חשבון התורם.
<סיגל קוגוט:>
כן.

<אוסאמה סעדי (הרשימה המשותפת):>
ורק כאילו לפריימריז הבא?
<סיגל קוגוט:>
נכון.

<אוסאמה סעדי (הרשימה המשותפת):>
זה הכול?

<סיגל קוגוט:>
כן.

<אוסאמה סעדי (הרשימה המשותפת):>
והסנקציות?
<סיגל קוגוט:>
הוספנו סנקציות.

<היו"ר ניסן סלומינסקי:>
טוב, בוא נתחיל לפני שנכנסים אנשים. תצביע אתי?

<חובב ינאי:>
רגע, יש לי רק שאלת הבהרה.
<היו"ר ניסן סלומינסקי:>
לא, לא עכשיו. אני כבר מוכרח להתחיל - - -

<סיגל קוגוט:>
לא, אנחנו צריכים לגמור את הדיון.

<היו"ר ניסן סלומינסקי:>
אני מוכרח, אני לא יכול כבר.
<אוסאמה סעדי (הרשימה המשותפת):>
אנחנו מגישים רשות דיבור ואני נמנע.
<סיגל קוגוט:>
אוקיי.

<חובב ינאי:>
זאת שאלת הבהרה חשובה. למה צריך גובה הגירעון, למה זה לא יותר גבוה?

<היו"ר ניסן סלומינסקי:>
לא, לא. תסלח לי.

<סיגל קוגוט:>
זה בנוסף לכל הסנקציות.

<אוסאמה סעדי (הרשימה המשותפת):>
לא, זה בנוסף למה שקיים.
<היו"ר ניסן סלומינסקי:>
אוקיי, מי בעד לאשר את הצעת חוק המפלגות (תיקון מס' 20) (כיסוי גירעון לאחר תקופת הבחירות המקדימות), הכנה לקריאה שנייה ושלישית? מי בעד? ירים את ידו. מי נגד?
הצבעה

בעד הצעת החוק – רוב
נגד – מיעוט
חוק המפלגות (תיקון מס' 20) (כיסוי גירעון לאחר תקופת הבחירות המקדימות), התשע"ו-2016, אושרה.
<היו"ר ניסן סלומינסקי:>
אוקיי, החוק אושר להכנה לקריאה שנייה ושלישית.
<סיגל קוגוט:>
הנה, כבר הוכן לך.
<היו"ר ניסן סלומינסקי:>
ואני מבקש ממנהל הוועדה קיצור – איך זה נקרא?

<סיגל קוגוט:>
פטור מחובת הנחה.

<היו"ר ניסן סלומינסקי:>
פטור מחובת הנחה, כדי שהיום הוא יוכל לעלות למליאה.
טוב, תודה רבה לחברי. עמי, תודה.

<הישיבה ננעלה בשעה 09:01.>

